**Az előterjesztést megtárgyalta:**

* Oktatási és Szociális Bizottság
* Jogi és Társadalmi Kapcsolatok Bizottsága

 *A határozati javaslatot törvényességi*

 *szempontból megvizsgáltam:*

 */: Dr. Károlyi Ákos :/*

 *jegyző*

**ELŐTERJESZTÉS**

**Szombathely Megyei Jogú Város Közgyűlésének 2016. április 20-i ülésére**

**Javaslat a Szombathelyi Szolgáltatási Szakképzési Centrummal kötendő vagyonkezelői szerződés Nemzeti Szakképzési és Felnőttképzési Hivatal** **által kért pontosításainak jóváhagyására**

A szakképzésről szóló 2011. évi CLXXXVII. törvény (a továbbiakban: Sztv.) alapján a Klebelsberg Intézményfenntartó Központ (a továbbiakban: KLIK) által fenntartott szakképző intézmények 2015. július 1. napjával a Nemzetgazdasági Minisztérium fenntartásába kerültek át. Szombathely Megyei Jogú Város Közgyűlése 2015. októberi ülésén, a 368/2015. (X.22.) Kgy. számú határozatában hagyta jóvá a Szombathelyi Szolgáltatási Szakképzési Centrummal kötendő vagyonkezelési szerződést.

A Nemzeti Szakképzési és Felnőttképzési Hivatal (a továbbiakban: NSZFH) a Közgyűlés által jóváhagyott vagyonkezelési szerződésben néhány pontosítást kezdeményezett. A pontosított vagyonkezelési szerződés az előterjesztés mellékletét képezi.

**A javasolt módosítások az alábbiak:**

* az NSZFH pontosítani javasolta a Vagyonkezelői szerződés Előzmények részét,
* a szerződés 1. pontjában a vagyonkezelésbe átadott intézményeknél feltüntetésre kerültek a helyrajzi számok és a címek,
* a Kereskedelmi és Vendéglátói Szakképző Iskola és Kollégium épületében található főzőkonyha nem kerül a Centrum vagyonkezelésébe tekintettel arra, hogy azt az étkeztetést biztosító szolgáltató üzemelteti. A szerződés 2. pontjában rögzítésre került, hogy a szóban forgó helyiségeket a szerződés 5. számú melléklete tartalmazza, továbbá az, hogy a szolgáltató ezen helyiségek közüzemi költségeit átalány formájában téríti meg a Centrum részére, az egyéb működési, üzemeltetési költségeket pedig közvetlenül viseli. Rögzítésre került továbbá, hogy az Önkormányzat a szerződés aláírásával feltétlen és visszavonhatatlan hozzájárulását adja ahhoz, hogy az 1. pontban megjelölt ingatlanokra a Centrum vagyonkezelői joga bejegyzésre kerüljön.
* a szerződés 32. és 33. pontjaiban pontosításra került, hogy a Centrum a Szombathelyi Kanizsai Dorottya Gimnáziumban használt tornaterem közüzemi költségeit terület arányosan téríti meg,
* a szerződésben rögzítésre került, hogy a Kereskedelmi és Vendéglátói Szakképző Iskola kollégiumának működési költségeit 2016. évtől a Centrum viseli, a kollégium támogatására vonatkozó rendelkezés törlésre került,
* a szerződés 45. pontjában pontosításra került, hogy a Centrum a Szombathely 11-es Huszár út 147. szám alatti ingatlant 2016. május 31. napjával adja vissza vagyonkezeléséből az Önkormányzat részére,
* a Mellékletek köre kiegészült az 5. számú, „Át nem adott helyiségek – SZOSZSZC Kereskedelmi és Vendéglátó Szakképző Iskolája és Kollégiuma” melléklettel.

Előzőeken túlmenően pontosításra került a vagyonkezelői szerződés 3. számú, a 9700 Szombathely, Simon István u. 4. szám alatti „középső” épületrész közös használatának paramétereit tartalmazó melléklet.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2016. április „ ”**

 **(: Dr. Puskás Tivadar :)**

**HATÁROZATI JAVASLAT**

**……../2016. (IV.20.) Kgy. számú határozat**

1. Szombathely Megyei Jogú Város Közgyűlése az Önkormányzat, a Nemzeti Szakképzési és Felnőttképzési Hivatal valamint a Szombathelyi Szolgáltatási Szakképzési Centrum között megkötendő, a Közgyűlés 368/2015. (X.22.) Kgy. számú határozatával jóváhagyott, a Nemzeti Szakképzési és Felnőttképzési Hivatal pontosításaival kiegészített vagyonkezelői szerződést az előterjesztés melléklete szerinti tartalommal jóváhagyja.
2. A Közgyűlés felhatalmazza a polgármestert az 1. pontban foglalt szerződés aláírására.

**Felelős:** Dr. Puskás Tivadar polgármester

 Koczka Tibor alpolgármester

 Dr. Károlyi Ákos jegyző

 /a végrehajtás előkészítéséért:

 dr. Bencsics Enikő, az Egészségügyi és Közszolgálati Osztály vezetője

 Rettegi Attila, a Szombathelyi Szolgáltatási Szakképzési Centrum Főigazgatója/

**Határidő:** azonnal /az 1. pont vonatkozásában/

 2016. május 31. /a 2. pont vonatkozásában/